**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL darbo sutarties su N. K. grubliauskiene nutraukimo“** **PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – Savivaldybės tarybos sprendimo projektu siekiama nutraukti darbo sutartį šalių susitarimu su Klaipėdos „Gintarėlio“ darželio direktore N. K. Grubliauskiene.

Šio savivaldybės tarybos sprendimo projekto tikslas – įgyvendinti išimtinę Savivaldybės tarybos kompetenciją dėl biudžetinių įstaigų vadovų atleidimo iš pareigų Darbo kodekso ir kitų teisės aktų nustatyta tvarka.

**2. Projekto rengimo priežastys ir kuo remiantis parengtas sprendimo projektas.**

2015 m. birželio 16 d gautas Klaipėdos „Gintarėlio“ direktorės N. K. Grubliauskienės prašymas dėl darbo sutarties nutraukimo šalių susitarimu, išmokant 6 mėnesių jos vidutinio darbo užmokesčio dydžio išeitinę išmoką ir piniginę kompensaciją už nepanaudotas kasmetines atostogas.

Vietos savivaldos įstatymo 16 straipsnio 2 dalies 21 punkte nurodyta, kad išimtinė savivaldybės tarybos kompetencija yra *savivaldybės mokymo ir auklėjimo (toliau – švietimo) įstaigų vadovų skyrimas į pareigas ir atleidimas iš jų teisės aktų nustatyta tvarka.*

Darbo kodekso 125 straipsnio 1 dalyje numatyta, kad *viena darbo sutarties šalis gali raštu pasiūlyti kitai šaliai nutraukti darbo sutartį šalių susitarimu*. Darbo kodekso 141 ir 177 straipsniai numato atsiskaitymo su atleidžiamu darbuotoju tvarką.

Kol bus paskirtas naujas įstaigos vadovas, reikalinga pavesti eiti pareigas pavaduojančiam asmeniui.

**3. Kokių rezultatų laukiama.**

Priėmus Savivaldybės tarybos sprendimą bus įgyvendinta Darbo kodekse numatyta darbo sutarties šalių teisė siūlyti nutraukti darbo sutartį šalių susitarimu.

**4. Sprendimo projekto rengimo metu gauti specialistų vertinimai.** Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nutraukus darbo sutartį su įstaigos vadovu, atsiskaitoma teisės aktuose reglamentuota tvarka.

**6. Lėšų poreikis sprendimo įgyvendinimui.**

Nutraukus darbo sutartį Klaipėdos „Gintarėlio“ direktorei bus išmokėta 6 mėnesių jos vidutinio darbo užmokesčio dydžio išeitinė išmoka – 5870,34 Eur (neatskaičius mokesčių) ir piniginė kompensacija už nepanaudotas kasmetines atostogas – 2612,95 Eur (neatskaičius mokesčių). Lėšos išeitinei išmokai mokėti yra skiriamos iš biudžetinės įstaigos darbo užmokesčiui skirtų asignavimų.

Direktorė įstaigai vadovauja nuo 1971 m. balandžio 19 d. Jos nepertraukiamasis darbo stažas toje įstaigoje yra 44 metai. Šešių mėnesių darbuotojo vidutinio darbo užmokesčio dydžio išeitinė išmoka gali būti mokama, kai darbuotojo nepertraukiamasis stažas toje darbovietėje yra daugiau kaip 240 mėnesių (20 metų).

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – Klaipėdos „Gintarėlio“ darželio direktorės prašymu bus nutraukta darbo sutartis.

Numatomos neigiamos pasekmės – nėra.

**PRIDEDAMA.**

1. Klaipėdos „Gintarėlio“ darželio direktorės N. K. Grubliauskienės 2015-06-16 prašymas Nr. P21-69.
2. Klaipėdos „Gintarėlio“ darželio direktoriaus pavaduotojos ugdymui Ramutės Cicinienės raštas „Dėl sutikimo eiti pareigas.
3. Informacija dėl vadovų išeitinių išmokų ir nepanaudotų atostogų (1 lapas).

4. Teisės aktų išrašas (1 lapas).

Personalo skyriaus vedėja Jolita Grigaitienė